Bizonyított: A gyors autók növelik a férfiasságot
A montreali Concordia Egyetem munkatársai különleges kísérlettel találtak tudományos magyarázatot arra, miért vásárolnak szívesen gyors autót az ötvenes férfiak.
A kísérletben 39 férfi vett részt. Az egyik csoport egy Porsche 911 Cabriolet-t vezethetett egy órán keresztül, míg a kontroll alanyoknak meg kellett elégedniük egy tizenhat éves Toyota Camry-val – írja a Daily Telegraph nyomán a Világgazdaság Online. A mérések szerint a Porschét vezető férfiak tesztoszteron szintje jelentősen növekedett, főleg akkor, amikor városban cirkáltak a sportautóval. A hormonszint emelkedése érzékelhető, de kevésbé jelentős volt az autópályán történő utazást követően. A Toyotát vezetőknél viszont semmilyen változást nem észleltek. Nem ez az első alkalom, hogy a külső jegyek hatását bizonyították a tesztoszteron szint kapcsán. Állítólag a vörösben játszó futball csapatok előnyben vannak a vetélytársakkal szemben, mert ez a szín szintén megemeli a férfiasságért felelős hormon szintjét.